ØSTJYLLAND: "Trafikeksperter levner ikke Aarhus Lufthavn en chance", skrev Århus Stiftstidende 28. oktober 2012.

Tre af kilderne dengang var eksperter i trafik og transport, professor Oli B.G. Madsen, trafikøkonom Uffe Jacobsen og trafikforsker Per Homann Jespersen.

Vi har kontaktet dem igen og spurgt: Hvordan ser du på Aarhus Lufthavns situation i dag, efter at lufthavnen netop har offentliggjort, at SAS snart investerer i et massivt rutenetværk fra Tirstrup?

Lad det være sagt med det samme: Ingen af de tre er ved at falde bagover af begejstring. Deres konklusion er: Beliggenheden kan Aarhus Lufthavn ikke hverken løbe eller flyve fra.

- Jeg tror ikke, at det her gør Aarhus til fremtidens lufthavn. Situationen er stadig, at man har en lufthavn, som ligger tosset i forhold til den by, den skal betjene, Aarhus. Derfor tror jeg ikke, at samarbejdet med SAS kommer til at betyde en hel masse, siger Uffe Jacobsen.

- Det kan blive behageligt for nogle få mennesker i Østjylland. De får flere og bedre ruter. Men jeg tror ikke et øjeblik på, at lufthavnen på det her grundlag vil kunne udfordre Billund Lufthavn og Aalborg Lufthavn. Det vil ikke flytte på nogle trafikmønstre.